Dalai Lama ‘jammer’ ná voorval met jong seunDie Dalai Lama, die Tibettaanse geestelike leier (Foto: Ashwini Bhatia, AFP) Die Dalai Lama (87) het Maandag om verskoning gevra nadat beeldmateriaal op sosiale media versprei is wat wys hoe hy ’n seun vra om sy tong te suig. In die video kan gesien word hoe die Tibettaanse geestelike leier sy tong uitsteek en die seun dan vra om dit te suig. Die beeldmateriaal is op 28 Februarie by ’n geleentheid in Dharamshala in die noorde van Indië vasgevang. “Sy heiligheid wil die seun en sy familie, sowel as sy baie vriende regoor die wêreld, om verskoning vra vir die seer wat sy woorde moontlik veroorsaak het,” lui ‘n verklaring wat op die Dalai Lama se geverifieerde Twitter-rekening geplaas is. Twitter-gebruikers het die video streng veroordeel en dit as “walglik” en “absoluut siek” bestempel. “Ek is heeltemal geskok om hierdie beeldmateriaal van die #DalaiLama te sien. In die verlede moes hy ook om verskoning vra vir sy seksistiese opmerkings, maar om vir ŉ klein seuntjie te vra om sy tong te suig, is walglik,” skryf ŉ Twitter-gebruiker. “Wat het ek pas gesien? Hoe moet daardie kind voel? Walglik,” skryf ŉ ander Twitter-gebruiker. Die Dalai Lama is die universeel erkende gesig van die beweging vir Tibettaanse outonomie, maar die wêreldwye aansien wat hy geniet het sedert hy in 1989 die Nobelprys vir vrede gewen het, is aan die taan. Hy het hom in 2019 ook ’n stortvloed van kritiek op die hals gehaal nadat hy in ŉ onderhoud met BBC gesê het dat sy opvolger “aantreklik moet wees, indien dit ŉ vrou is”. Hy het hiervoor ook om verskoning gevra.